
Szülő- és Istenképek. A szülői kapcsolat hatása az Istenképre a korai Rainer Maria Rilkénél

Rainer Maria Rilke korai Istenképe már számos nézőpontból képezte vizsgálat tárgyát, e dolgozat azonban egy új, eddig nem kutatott oldalról igyekszik megvilágítani a költő Isten- és Krisztuskapcsolatát. Rilke szüleivel – elsősorban édesanyjával - való kapcsolata, családi környezete, szocializációja ugyanis számos kapcsolódási pontot, illetve kérdést vet fel. A dolgozat fókuszát a szülőkhöz való (korai) kötődés, a családi szocializáció és az Istennel való kapcsolatalakítás, -tartás, annak milyensége adja.
Az erősen interdiszciplináris kutatás során kikristályosodott, hogy a szülők és gyermek között kialakult kapcsolat összefüggésben áll a későbbi Istenképpel. Jelen munka Rilke gyermek-, iskolás-, és fiatal felnőttkorát öleli fel egészen a második Oroszországi utazásig, mely során Istenképe és -kapcsolata folyamatos változáson ment keresztül. Rainer Maria Rilke számára leginkább az anya, a hozzá való kötődés, a tőle átvett szokások, nézetek, a hozzá fűződő viszony vált meghatározóvá. Emellett meg kell említeni Nietzsche hatását, illetve az oroszországi tapasztalatokat is.
A dolgozat magját Rilke vers-, napló-, levél- és feljegyzésidézetei adják, melyek mentén felfejthető a költő akkori Istenképe, anyával, apjával, Krisztussal való kapcsolata, gondolatai, érzései ezzel kapcsolatban.
A kutatás eredményeképpen elmondható, hogy Rilke korai kötődése, családi szocializációja összefüggésbe hozható későbbi Istenképével, a biztonságra, stabilitásra vágyó gyermek az orientációs pontot kereső költővel. Fontos azonban megemlíteni, hogy jelen kutatás csupán Rilke korai életszakaszát öleli fel – munkásságának nagysága, gazdagsága, illetve a dolgozat terjedelmi keretei nem tették lehetővé a későbbi, folyamatosan változó Istenkép és a családi kötődés összefüggéseinek vizsgálatát.

